Illum il-presidenza tal-Kunsill u r-rappreżentanti tal-Parlament Ewropew laħqu qbil proviżorju dwar ir-regoli li jgħaqqdu s-sistema ċentrali tal-ETIAS mal-bażijiet ta' data rilevanti tal-UE. It-testi maqbula ser jiġu ppreżentati lill-korpi rilevanti tal-Kunsill u l-Parlament Ewropew għal approvazzjoni politika u, wara dan, għall-adozzjoni formali tagħhom. L-adozzjoni ta' dawn ir-regoli ser tkun l-aħħar pass leġiżlattiv meħtieġ biex tiġi stabbilita l-ETIAS, li mistennija tkun operattiva sal-2022. L-introduzzjoni tal-ETIAS għandha l-għan li ttejjeb is-sigurtà interna, tipprevjeni l-immigrazzjoni illegali, tħares is-saħħa pubblika u tnaqqas id-dewmien fil-fruntieri billi l-persuni li jistgħu jkunu ta' riskju f'wieħed minn dawn l-oqsma jiġu identifikati qabel ma jaslu fil-fruntieri esterni. L-ETIAS hija wkoll parti kostituttiva tal-interoperabbiltà bejn il-bażijiet ta' data tal-ĠAI, objettiv politiku importanti tal-UE f'dan il-qasam, li huwa previst li jkun operattiv sa tmiem l-2023. Ir-regoli maqbula b'mod proviżorju ser jippermettu li s-sistema ċentrali tal-ETIAS twettaq kontrolli mas-Sistema ta' Informazzjoni ta' Schengen (SIS), is-Sistema ta' Informazzjoni dwar il-Viża (VIS), is-Sistema ta' Dħul/Ħruġ (EES), il-Eurodac u l-bażi ta' data dwar ir-rekords kriminali ta' ċittadini ta' pajjiżi terzi (ECRIS-TCN), kif ukoll fuq id-data tal-Europol u tal-Interpol. Dawn jippermettu l-konnessjoni tas-sistema ċentrali tal-ETIAS ma' dawn il-bażijiet ta' data u jistabbilixxu d-data li għandha tiġi aċċessata għall-finijiet tal-ETIAS, kif ukoll il-kondizzjonijiet u d-drittijiet ta' aċċess għall-unità ċentrali tal-ETIAS u l-unitajiet nazzjonali tal-ETIAS. L-aċċess għad-data rilevanti f'dawn is-sistemi ser jippermetti lill-awtoritajiet jivvalutaw ir-riskju fejn għandna x'taqsam is-sigurtà u l-immigrazzjoni tal-applikanti u jiddeċiedu jekk joħorġux jew jirrifjutawx awtorizzazzjoni għall-ivvjaġġar. Informazzjoni ġenerali L-ETIAS hija s-sistema l-ġdida tal-UE ta' informazzjoni u ta' awtorizzazzjoni għall-ivvjaġġar. Din ser tapplika għaċ-ċittadini ta' pajjiżi terzi eżentati mill-viża, li ser jkollhom bżonn jiksbu awtorizzazzjoni għall-ivvjaġġar qabel il-vjaġġ tagħhom, permezz ta' applikazzjoni online. L-informazzjoni ppreżentata f'kull applikazzjoni ser tiġi pproċessata awtomatikament abbażi ta' bażijiet ta' data tal-UE u bażijiet ta' data rilevanti tal-Interpol biex jiġi ddeterminat jekk hemmx raġunijiet biex l-awtorizzazzjoni għall-ivvjaġġar tiġi rrifjutata. Jekk ma jiġi identifikat ebda hit jew element li jeħtieġ aktar analiżi, l-awtorizzazzjoni għall-ivvjaġġar tinħareġ awtomatikament u malajr. Dan mistenni jkun il-każ għall-biċċa l-kbira tal-applikazzjonijiet. Jekk ikun hemm hit jew element li jirrikjedi analiżi, l-applikazzjoni tiġi ttrattata manwalment mill-awtoritajiet kompetenti. Awtorizzazzjoni għall-ivvjaġġar tibqa' valida għal tliet snin jew sa tmiem il-validità tad-dokument tal-ivvjaġġar irreġistrat waqt l-applikazzjoni, skont liema minnhom tiġi l-ewwel. Għal kull applikazzjoni, l-applikant ser jintalab iħallas tariffa ta' awtorizzazzjoni għall-ivvjaġġar ta' 7 euro. Sistemi tal-IT fl-ispazju ta' libertà, sigurtà u ġustizzja (informazzjoni ġenerali) Sistemi tal-IT fl-UE kollha għas-sigurtà u l-migrazzjoni (infografika) Kontrolli ta' sigurtà meta tasal u titlaq miż-żona Schengen (infografika)